Narew

Narew ( Нараў, Naraw) je 484 kilometrow dołhi prawy přitok Wisły w zapadnej Běłoruskej (36 km) a wuchodnej Pólskej (448 km), kotraž je na 312 kilometrach pławna.

Wužórli so w přirodnym parku Białowiežskeje hole njedaloko města Pružany w Brestskej oblasći a běži potom hłownje do zapadneho směra, přez běłorusko-pólsku hranicu. Zapadnje Białystoka w Narewskim narodnym parku (Narwiański Park Narodowy) kaž tež podłu rěki Biebrza, přitoka Narewa, namakaja so hišće přirodne bahnojte łučiny. Dale běžaca do juhozapadneho směra přeprěkuje rěka měsće Łomża a Ostrołęka. Na poslednich kilometrach zastaruje Narew spjaty jězor pola Serocka, do kotrehož wuliwa so wot lěweje strony najwažniši přitok Narewa, z Ukrainy pochadźacy Bug, kotryž je wo wjele dlěši hač Narew. Najebać toho wobchowuje Narew swoje mjeno a wuliwa so pola města Nowy Dwór Mazowiecki, něhdźe 30 kilometrow sewjerozapadnje Waršawy, do Wisły.

Z wulkej syću meanderow, starych a pódlanskich promjenjow słuša wosebje horni běh Narewa k poslednim europskim rěkam, kotrež su sej swój přirodny napohlad zwjetša wobchowali, čehoždla steja wulke dźěle Narewskeje łučiny pod přirodoškitom.

Po němsko-sowjetskim zrěčenju wo njenadpadnjenju dnja 23. awgusta 1939 měješe so Narew z nowej hranicu mjez němskej a sowjetskej połojcu Pólskeje stać. Kónc septembra 1939 korigowachu prěnje zrěčenje a dojednachu so na nowu hranicu při rěce Bug.

 Wotkaz 

Kategorija:Rěka w Běłoruskej
Kategorija:Rěka w Pólskej
1
Kategorija:Rěka w Europje